Force lok groter skares as Aussie-SuperrugbyBrynard Stander – “Force het laat slap le”. (Foto: Western Force) Dis seker ŉ bitter pil vir die Australiese rugbybase om te sluk dat die Western Force in sy eerste twee wedstryde in Andrew Forrest se Wêreldrugbyreeks (WSR) groter skares gelok het as wat enige Superrugbywedstryd vanjaar in Australië kon regkry. Volgens die SH Rugby Blog, wat die toeskouersyfers deurlopend monitor, is die Force se wedstryde teen Fidji se Warriors en Tonga deur gemiddeld 17 895 toeskouers bygewoon. Die hoogste bywoningsyfer vir ŉ Superrugbywedstryd vanjaar was die 16 135 toeskouers wat die wedstryd tussen die Rebels en die Hurricanes bygewoon het (en raai wie was die trekpleister). Op die oog af lok die Waratahs met ŉ gemiddeld van 13 912 die meeste toeskouers. Dis egter op twee werklike syfers en ŉ koerant se raming vir ŉ derde wedstryd geskoei, want syfers vir drie van die Sydney-span se vyf wedstryde is nie bekend gemaak nie. Die Reds lok gemiddeld 12 308 per wedstryd, die Rebels (wat ten koste van die Force in Superrugby behou is) 12 308, en die Brumbies 8 464. ♦ Die Wes-Australiërs het Sondag in Perth met 47-17 teen Tonga gewen (rustyd 21-17). Die oud-Stormer Marcel Brache het twee drieë vir die wenspan gedruk. Die Force se onderkaptein en ŉ gewese Curriebekerspeler van die Sharks, Brynard Stander, het aan Westernforce.com.au gesê die span het die laaste deel van die eerste helfte laat slap lê en die Tongane kans gegee om op ŉ 3-21-agterstand in te haal. Toe die Force in die tweede helfte regruk het hy egter ŉ klompie puik drieë gedruk.